हालांकि सुनीता पाटिल जिस गठजोड़ को बनाने की अपील कर रहीं थी, वह काफी पहले से बहुजन समाज पार्टी के संस्थापक कांशीराम भी कहते आ रहे हैं। जाने माने राजनीतिशास्त्री रजनी कोठारी ने भी इसकी वकालत की थी कि-‘अगर पिछड़े, दलित, अल्पसंख्यक और आदिवासी मिल जाएं तो एक जोरदार बहुमत बनेगा’। यह बहुमत कमोबेश मंडल आंदोलन के समय हुए लोकसभा चुनाव में बना भी था। वीपी सिंह के समय जो लोकसभा का गठन हुआ था उसमें ब्राह्मण हमेशा से खासे कम थे, पिछड़ी जातियां ज्यादा थीं। मगर अफसोस मंडल की राजनीति का उफान दक्षिणपंथी राजनीति के उस उफान में डूब गया, जिस पर आरएसएस हावी थी। और यह महज संयोग नहीं है कि एक बार देश में फिर से हिन्दूत्ववादी शक्तियां हावी हो रही हैं। हिन्दुत्ववादी शक्तियां ही लगातार राजसत्ता की इजारेदारी का भोग करते आ रही हैं। अगर इनको अपदस्थ नहीं किया गया तो दलित, पिछड़े, मुसलमान और ईसाई समुदाय हाशिए की ओर ढकेले जाते रहेंगे। हिन्दुत्ववादी शक्तियों को अपदस्थ करने के लिए एक बार फिर से दलितों, पिछड़ों, मुसलमानों और आदिवासियों को राजनीतिक गठजोड़ बनाना होगा। झारखंड से आए पिछड़ा वर्ग संघ के प्रांतीय अध्यक्ष रामदेव विश्वबंधु भी मंच से यही अपील कर रहे थे। उन्होंने कहा कि ब्राह्मण कोई जाति या वर्ग नहीं है, बल्कि एक प्रभुवादी विचारधारा है। और यह विचारधारा कभी नहीं चाहेगी कि पिछड़ों का राजनीतिक और आर्थिक अभ्युदय हो। उन्होंने पिछड़ों के आर्थिक रुप से मजबूत होने की जरूरत पर प्रकाश डाला।